പണിയെടുത്ത കൂലി ഇതുവരെ നല്കിയില്ല കരാറുകാരനെ വകവരുത്താന് തോക്കുമായി അന്യസംസ്ഥാന തൊഴിലാളികള് സംഭവം അങ്കമാലിയില് അങ്കമാലി: അരലക്ഷത്തോളം രൂപ പണിയെടുത്ത വകയില് കൂലി നല്കാനുണ്ടായിട്ടും നല്കാതെ കബളിപ്പിച്ച കരാറുകാരനെ ആക്രമിക്കാനായി തോക്കുമായി കറങ്ങിയ രണ്ട് യുപി സ്വദേശികളെ പിടികൂടി. കരാറുകാരനെ വകവരുത്താനാണ് ഇവര് തോക്ക് സഹിതം നടന്നതെന്ന് പോലീസ് സംശയിക്കുന്നു. ഉത്തര്പ്രദേശ് സഹാറന്പൂര് സ്വദേശികളായ ബുര്ഹാന് അഹമ്മദ് 21, ഗോവിന്ദ് കുമാര് 27 എന്നിവരെയാണ് അങ്കമാലി പോലീസ് അറസ്റ്റ് ചെയ്തത്. അങ്കമാലി കറുകുറ്റിയിലെ സ്വകാര്യ ആശുപത്രിയുടെ ഹോസ്റ്റല് നിര്മ്മാണവുമായി ബന്ധപ്പെട്ട് പണിയെടുത്ത വകയില് ബുര്ഹാന് അഹമ്മദിന് കരാറുകാരന് 48,000 രൂപ നല്കാനുണ്ടായിരുന്നുവെന്നാണ് വിവരം. ഈ പണം നല്കാത്തതിനെ തുടര്ന്നാണ് ഉത്തര്പ്രദേശില്നിന്ന് സുഹൃത്ത് ഗോവിന്ദകുമാറിനെ തോക്കുമായി ബുര്ഹാന് വിളിച്ചു വരുത്തിയതെന്ന് പൊലീസ് പറഞ്ഞു. ഇരുവരും തോക്കുമായി നടക്കുന്നതായി ജില്ല പോലീസ് മേധാവി കെ കാര്ത്തിക്കിന് രഹസ്യ വിവരം ലഭിച്ചതോടെയാണ് അന്വേഷണമുണ്ടായത്. പിന്നാലെ അങ്കമാലി സ്റ്റേഷന് ഹൗസ് ഓഫിസര് സോണി മത്തായിയുടെ നേതൃത്വത്തില് പോലീസ് നടത്തിയ മിന്നല് പരിശോധനയില് പ്രതികളെ തോക്കുമായി പിടികൂടുകയായിരുന്നു. വെടിമരുന്ന് നിറച്ച് ഉപയോഗിക്കാവുന്ന ലൈസന്സില്ലാത്ത പഴയ ഇനം തോക്ക് ബാഗില് നിന്നാണ് കണ്ടെടുത്തത്. പ്രതികളില്നിന്ന് കത്തിയും വയര്ക്കട്ടറും പോലീസ് കണ്ടെടുത്തിട്ടുണ്ട്. ഗോവിന്ദകുമാര് വാടക ഗുണ്ടയായി എത്തിയതാണോ എന്ന കാര്യവും മറ്റ് ബന്ധങ്ങളും കേസുകളും പോലീസ് അന്വേഷിച്ച് വരുകയാണ്. ഇയാള് തോക്ക് ഉത്തര്പ്രദേശില് നിന്ന് പണം കൊടുത്ത് വാങ്ങിയതാണെന്നാണ് പോലീസിന് നല്കിയിരിക്കുന്ന മൊഴി. എസ്ഐ കെഅജിത്, എഎസ്ഐ പിജി സാബു, സിപിഒമാരായ പ്രസാദ്, ബെന്നി ഐസക്ക്, വിപിന് എന്നിവരടങ്ങുന്ന പോലീസ് സംഘമാണ് പ്രതികളെ പിടികൂടിയത്. പ്രസാദ്